27.12.2022
SK
Úradný vestník Európskej únie
C 493/15 Utorok 7. júna 2022
40.
víta rozhodnutie tureckej vlády ratifikovať Parížsku dohodu, jej záväzok, aby sa Turecko stalo do roku 2053 uhlíkovo neutrálnym, a jej oznámenie o prispôsobení sa Európskej zelenej dohode; považuje vykonávanie Európskej zelenej dohody za dôležitú príležitosť pre EÚ a Turecko na zosúladenie ich obchodnej a klimatickej politiky a vyzýva EÚ, aby v tejto súvislosti úzko spolupracovala s Tureckom a podporovala ho v prijímaní ambicióznych opatrení na ochranu klímy; konštatuje, že agentúry EÚ a priemyselné aliancie EÚ môžu zohrávať podpornú úlohu v spolupráci medzi EÚ a Tureckom v oblasti zelenej transformácie; vyzýva Turecko, aby ďalej pokračovalo v zosúlaďovaní so smernicami a acquis EÚ v oblasti životného prostredia a klímy; vyzýva tureckú vládu, aby nadviazala na svoje oznámenie a vypracovala národnú stratégiu a akčný plán na výrazné zníženie emisií CO2; oceňuje prácu obhajcov environmentálnych práv a varuje pred katastrofálnym vplyvom veľkých verejných infraštruktúrnych projektov na životné prostredie; berie na vedomie začiatok výstavby istanbulského kanála v roku 2021 a zdôrazňuje varovania ochrancov životného prostredia a komory environmentálnych inžinierov, že kanál ohrozí slabé zásobovanie Istanbulu vodou a zničí okolitý ekosystém vrátane prirodzenej rovnováhy medzi Čiernym a Marmarským morom; vyzýva turecké orgány, aby okamžite prijali opatrenia na ochranu Marmarského mora a zakázali všetky projekty infraštruktúry, ktoré by ďalej prispievali k znečisťovaniu vodnej plochy; v tejto súvislosti víta rozhodnutie tureckej vlády udeliť Marmarskému moru osobitný štatút ochrany životného prostredia; opakuje svoju výzvu tureckej vláde, aby zastavila svoje plány na jadrovú elektráreň Akkuyu a konzultovala s vládami susediacich krajín všetky ďalšie kroky v projekte tejto elektrárne, ktorá sa má nachádzať v regióne náchylnom na silné zemetrasenia, čo predstavuje veľkú hrozbu nielen pre Turecko, ale aj pre stredomorský región ako celok;
41. uznáva, že Turecko môže realizovať svoju vlastnú zahraničnú politiku v súlade so svojimi záujmami a cieľmi, ale očakáva, že túto politiku bude brániť prostredníctvom diplomacie a dialógu založeného na medzinárodnom práve a že ako kandidátska krajina sa bude čoraz viac približovať politike EÚ; zastáva názor, že spolupráca EÚ a Turecka v oblasti zahraničnej a bezpečnostnej politiky má zásadný význam a že budúce bezpečnostné štruktúry EÚ, najmä v susedstve, si vyžadujú strategickú spoluprácu a lepšiu komunikáciu s Tureckom, aby boli účinné; vyjadruje presvedčenie, že intenzívnejšiu spoluprácu medzi EÚ a Tureckom možno dosiahnuť vo viacerých oblastiach zahraničnej politiky, napríklad na Ukrajine a v Afganistane; ďalej pripomína, že EÚ a NATO zostávajú pre Turecko najspoľahlivejšími dlhodobými partnermi v rámci medzinárodnej bezpečnostnej spolupráce, a vyzýva Turecko, aby zachovalo politickú súdržnosť v oblasti zahraničnej a bezpečnostnej politiky vzhľadom na svoju úlohu člena NATO a status kandidátskej krajiny; vyzýva tureckú vládu, aby k žiadostiam Fínska a Švédska o členstvo v NATO pristupovala v dobrej viere, aby sa konštruktívne zapojila do úsilia o vyriešenie možných otvorených problémov v súlade s hodnotami a právnymi požiadavkami EÚ a aby sa v tomto procese zdržala akéhokoľvek neprimeraného tlaku; v tejto súvislosti vyjadruje poľutovanie nad tým, že spomedzi všetkých kandidátskych krajín je Turecko najmenej prepojené (14 %) so spoločnou zahraničnou a bezpečnostnou politikou (SZBP) a spoločnou bezpečnostnou a obrannou politikou (SBOP), a opakuje svoju výzvu Turecku, aby prioritne tento trend zvrátilo vzhľadom na veľký potenciál spoločných opatrení, pokiaľ ide o rôzne výzvy v regióne a na celom svete; v tejto súvislosti so znepokojením konštatuje, že zahraničná politika Turecka bola v posledných rokoch v rozpore s prioritami EÚ v rámci SZBP, a to aj pokiaľ ide o Kaukaz, Sýriu, Líbyu a Irak;
42. oceňuje nedávne zblíženie medzi Tureckom a Arménskom v súvislosti s rozhodnutím začať bilaterálne kontakty, vymenovaním osobitných predstaviteľov a obnovením letov medzi obidvoma krajinami; považuje tento pokus za veľmi pozitívny vývoj, ktorý má pozitívny vplyv na prosperitu a bezpečnosť v regióne; nabáda obe strany, aby pokračovali v tomto úsilí s cieľom plne normalizovať svoje vzťahy, a vyzýva EÚ, aby tento proces aktívne podporovala; nabáda Turecko, aby pripravilo pôdu pre skutočné zmierenie medzi tureckým a arménskym národom vrátane urovnania sporu o genocídu Arménov a aby v plnej miere dodržiavalo svoje záväzky chrániť arménske a iné kultúrne dedičstvo; vyjadruje nádej, že to môže viesť k dynamike normalizácie vzťahov v Zakaukazsku; ďalej víta diplomatické úsilie Turecka o normalizáciu vzťahov s rôznymi krajinami na Blízkom východe, najmä s Izraelom; opätovne nabáda Turecko, aby uznalo genocídu Arménov;
43. konštatuje, že napriek určitým náznakom zmierňovania napätia vo východnom Stredozemí od poslednej správy o Turecku bol nedávno zaznamenaný nový prudký nárast; naďalej si plne uvedomuje, že akákoľvek pozitívna dynamika sa môže kedykoľvek ľahko zvrátiť, kým základné problémy zostanú nevyriešené; v tejto súvislosti odsudzuje nedávne vyhlásenia tureckých predstaviteľov, ktoré spochybňujú zvrchovanosť Grécka nad niektorými jeho ostrovmi, ktoré sú kontraproduktívne a narúšajú bezpečnostné prostredie v oblasti; naďalej naliehavo vyzýva Turecko a všetky zainteresované subjekty, aby sa v dobrej viere zapojili do mierového urovnávania sporov a aby sa zdržali akéhokoľvek jednostranného konania alebo hrozby; naďalej predovšetkým vyzýva všetky strany, aby preukázali skutočnú spoločnú angažovanosť a v dobrej viere rokovali o vymedzení výhradných hospodárskych zón a kontinentálneho šelfu, v súlade s medzinárodnými pravidlami a zásadami; v tejto súvislosti odsudzuje prenasledovanie výskumných plavidiel tureckými vojnovými loďami, ktoré vykonávajú prieskumy vo výhradnej hospodárskej zóne vymedzenej Cyperskou republikou; navyše porušovanie gréckeho vnútroštátneho vzdušného priestoru Tureckom vrátane preletov nad obývanými oblasťami a územím, keďže takéto konanie porušuje zvrchovanosť a zvrchované práva členských štátov EÚ a je v rozpore s medzinárodným právom;